রাম যখন সবে মাত্র মশা মারার ক্রিমটা হাতে পায়ে মেখে রাত পাজামাটা গলিয়েছে, দরজায় টোকা পড়ল। সীতা সেই যে সন্ধ্যেবেলায় একটা আলু কুমড়োর ঘ্যাঁট বানিয়ে ফেসবুকে ফৌত হয়েছে, তার আর বাহ্যজ্ঞান নেই। বড়লোকের বেটি, বড়লোকের বৌ, ঝোঁকের মাথায় “ওয়াও, এ তো কাইণ্ড অফ সাফারি গো, আমিও যাব, আমিও যাব” বলে নেত্য করে এখন জরুর পস্তাচ্ছে! আর লক্ষণটাও বলিহারি, কোথায় দরজা খুলে দেখবি, তা নয়! দরকারে যদি তোদের নাইই পাব তো লেজুড় ধরে এলি কেন বাপ!”